Tonge los oor Hooters | News24
Tonge los oor Hooters
Hooters kelnerinne van links, Elana Wessels, Justine Engelbrecht, Tayla Horning en Chaylene Swift. Foto: Deon Ferreira
SOSIALE mediaplatforms is aan die brand oor die nuwe Hooters-restaurant in die Baai se skrapsgeklede kelnerinne, maar die bestuurder sê dit is 'n gesinsrestaurant soos enige ander.
Soos by die groep se ander restaurante wêreldwyd, dra die kelnerinne van Hooters in Walmer sjoebroekies en noupassende toppies.
Donovan Noyle, bestuurder van Port Elizabeth se Hooters, het gesê dit is 'n woonbuurt-restaurant vir die hele gesin.
"Daar is mense wat onder 'n wanindruk is of wat nie die Hooters-konsep verstaan nie. Dis 'n plek waar mense lekker kan eet, sport kan kyk en deur mooi meisies bedien word."
Hy het gesê die meeste eetplekke stel meisies as kelners aan.
"Die verskil is bloot dat ons dit as deel van ons bemarkingsveldtog gebruik."
Maar die pa van 'n dogter wat die Hooters-profiel pas, het gesê hy sal nie sy dogter aanmoedig om hier as kelner te werk nie. "Hoewel dit eindelik haar eie keuse sou wees, glo ek dat skrapsgeklede meisies en mans wat alkohol gebruik nooit 'n goeie kombinasie is nie."
'n Erg ontstoke Elizabeth Ellis het gesê sy dink dit is skandalig dat vroue se liggame op hierdie manier gebruik word om klante na die restaurant te lok. "Waar is 'n restaurant waar die manne wit Speedo's dra en mense bedien? Die vroulike liggaam word in hierdie geval maar net weer eens gebruik om geld te maak."
'n Man van die stad wat anoniem wou bly, het gesê hy sal Hooters toe gaan as die kos lekker is. "Uiteet gaan vir my oor die kos. Die kelners is 'n bysaak. Maar ek kan vir jou sê, as die meisies bostukloos gewerk het sou ek gegaan het, ongeag van hoe die kos smaak!"
'n Baaise ma met twee tienerdogters het gesê sy hoop dat haar dogters teen die ouderdom van 18 jaar beter sal weet as om van hul klere ontslae te raak om geld te verdien.
"Die Hooters-meisies se kleredrag is egter nie veel erger as wat baie meisies op straat dra nie. Wat my egter meer bekommer, is dat die tipe mans wat die plek besoek kan dink hulle is geregtig op meer as net 'n goeie bord kos."
Hooters-meisies word opgelei om vriendelike diens te lewer en word ook aangemoedig om met klante te sosialiseer. Hulle word opgelei om situasies te hanteer wanneer 'n klant vatterig of onvanpas sou raak. Wanneer 'n Hooters-meisie vermoed dat een van haar klante dalk probleme kan veroorsaak, moet sy dadelik een van die bestuurders in kennis stel